Klart vejr, tålmodighed og en lille smule held var alt, hvad der skulle til, hvis man i aftes og i nat havde lyst til at se det fantastiske fænomen over Danmark. Et imponerende og ganske kraftigt nordlys viste sig nemlig i mørket over store dele af landet. Beretninger og billeder er strømmet ind til TV 2 VEJRET fra både Himmerland, Djursland, Odsherred og Nordsjælland, hvor de grønlige farver nærmest 'dansede' på himlen tirsdag aften og nat. Årsagen til nordlyset er et soludbrud, som blev observeret på solen i fredags. Udbruddet har sendt store mængder ladede partikler i retning mod Jorden, hvor de ved mødet med jordens atmosfære har givet anledning til nordlys, der har kunnet ses så langt mod syd som i Danmark. Det grønlige nordlys skyldes primært partiklernes interaktion med iltmolekyler - typisk i højder på mellem 100 og 200 kilometer over jordoverfladen. Også flere steder i Storbritannien har man i nat set det imponerende fænomen. Der er principielt mulighed for mere nordlys over Danmark i de kommende par nætter, men mere skyet vejr vil gøre det markant sværere at se naturens eget 'festfyrværkeri'. Desuden er det altid en god ide at bevæge sig langt fra væk byens lys, hvis man vil have de bedste muligheder for at se nordlyset.

Referat:
De flouriserende farver kunne ses på aftenhimlen i Himmerland og flere andre steder i landet.